CELEX: 32021D0597
Language: sk
Date: 2021-04-12 00:00:00
Title: Vykonávacie rozhodnutie Komisie (EU) 2021/597 z 12. apríla 2021, ktorým sa stanovujú núdzové opatrenia v súvislosti s potvrdenými prípadmi zamorenia malým úľovým chrobákom v Taliansku [oznámené pod číslom C(2021) 2365] (Iba talianske znenie je autentické) (Text s významom pre EHP)

14.4.2021   
               
               
                  SK
               
               
                  Úradný vestník Európskej únie
               
               
                  L 128/4
               
            
         VYKONÁVACIE ROZHODNUTIE KOMISIE (EU) 2021/597
         z 12. apríla 2021,
         ktorým sa stanovujú núdzové opatrenia v súvislosti s potvrdenými prípadmi zamorenia malým úľovým chrobákom v Taliansku
         
            
               [oznámené pod číslom C(2021) 2365]
            
         
         (Iba talianske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (právna úprava v oblasti zdravia zvierat) (1), a najmä na jeho článok 259 ods. 1 prvý pododsek písm. a),
         keďže:
         
                     (1)
                  
                  
                     Malý úľový chrobák (Aethina tumida) je hmyz pochádzajúci zo subsaharskej Afriky, ktorý sa v posledných desaťročiach rozšíril po celom svete a je schopný rýchlo sa rozmnožovať, najmä v prítomnosti včelích lariev, peľu a medu vo včeľom pláste. Dospelé jedince dokážu preletieť až niekoľko kilometrov, aby napadli ďalšie miesta. Zamorenie malým úľovým chrobákom je uvedené v zozname v prílohe II k nariadeniu (EÚ) 2016/429 zmenenému delegovaným nariadením Komisie (EÚ) 2018/1629 (2) a v prílohe k vykonávaciemu nariadeniu Komisie (EÚ) 2018/1882 (3).
                  
               
                     (2)
                  
                  
                     Malý úľový chrobák sa v Únii takmer nevyskytuje, ale od septembra 2014 sa vyskytli prípady zamorenia v regióne Kalábria a v regióne Sicília v Taliansku. Vykonávacím rozhodnutím Komisie 2014/909/EÚ (4) sa stanovili určité opatrenia na ochranu zdravia zvierat, pokiaľ ide o potvrdené prípady zamorenia malým úľovým chrobákom v Taliansku. V súčasnosti sú región Kalábria, ako aj región Sicília uvedené v zozname v prílohe k uvedenému vykonávaciemu rozhodnutiu ako oblasti, na ktoré sa vzťahujú uvedené ochranné opatrenia. Uvedené vykonávacie rozhodnutie sa uplatňuje do 21. apríla 2021.
                  
               
                     (3)
                  
                  
                     Ústredný príslušný orgán Talianska nedávno predložil Komisii informácie, z ktorých vyplýva, že v regióne Kalábria naďalej dochádza k zamoreniu malým úľovým chrobákom vo včelínoch, v úľoch, ktoré umiestnil a spravuje miestny príslušný orgán s cieľom skúmať situáciu, a u voľne žijúcich včiel medonosných. V potvrdených prípadoch zamorenia boli postihnuté včelíny alebo úle zničené. Miestny príslušný orgán zriadil v uvedenom regióne ochranné pásmo a zakázal premiestňovanie včiel medonosných a určitých ďalších komodít z tohto regiónu. Príslušný miestny orgán však nebol schopný malého úľového chrobáka eradikovať. Rozšírenie malého úľového chrobáka z postihnutej oblasti v Taliansku by mohlo predstavovať závažné riziko pre včely medonosné a čmeliakov inde v Únii.
                  
               
                     (4)
                  
                  
                     Z informácií, ktoré Komisii predložil ústredný príslušný orgán Talianska, takisto vyplynulo, že od septembra 2014 sa v regióne Sicília vyskytli len dva potvrdené prípady zamorenia malým úľovým chrobákom vo včelínoch a obidva prípady boli eradikované. Uvedený príslušný orgán konkrétne konštatoval, že druhý výskyt zamorenia v júni 2019 nastal v dôsledku nezákonného premiestnenia ukradnutých úľov z regiónu Kalábria včelárom a že miestny príslušný orgán toto zamorenie okamžite odhalil, prešetril a eradikoval. Oficiálne údaje, ktoré ústredný príslušný orgán získal od miestnych príslušných orgánov po zavedení vhodných a reprezentatívnych úradných opatrení dohľadu vrátane využívania sentinelových úľov počas niekoľkých rokov, potvrdzujú, že malý úľový chrobák sa v regióne Sicília nevyskytol od septembra 2014, s výnimkou zamorenia v júni 2019. Miestny príslušný orgán preto vo februári 2020 zrušil ochranné pásmo, ktoré v uvedenom regióne zriadil na základe potvrdeného prípadu v júni 2019.
                  
               
                     (5)
                  
                  
                     S cieľom predísť akémukoľvek zbytočnému narušeniu obchodu v Únii, vyhnúť sa vytváraniu neodôvodnených prekážok obchodu tretími krajinami, ako aj zabrániť šíreniu malého úľového chrobáka do iných častí Únie je vhodné stanoviť obmedzenia pohybu určitých komodít, ktoré umožňujú šírenie malého úľového chrobáka. Tieto obmedzenia by mali byť podobné obmedzeniam, ktoré stanovili talianske orgány, a obmedzeniam, ktoré sú v súčasnosti stanovené vo vykonávacom rozhodnutí 2014/909/EÚ. Oblasti, na ktoré sa tieto núdzové opatrenia vzťahujú, by mali byť obmedzené na región Kalábria.
                  
               
                     (6)
                  
                  
                     Opatrenia stanovené v tomto rozhodnutí by sa mali uplatňovať od 21. apríla 2021, teda od dátumu uplatňovania nariadenia (EÚ) 2016/429. Vzhľadom na ťažkosti, s ktorými sa príslušný orgán v posledných rokoch stretol pri eradikácii malého úľového chrobáka v regióne Kalábria, by sa tieto opatrenia mali uplatňovať tri roky.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Na účely tohto rozhodnutia sa uplatňuje toto vymedzenie pojmov:
            
                        a)
                     
                     
                        „úľ“ je nádoba používaná na držanie včiel medonosných alebo čmeliakov;
                     
                  
                        b)
                     
                     
                        „včelín“ je zariadenie na chov včiel medonosných alebo čmeliakov;
                     
                  
                        c)
                     
                     
                        „nespracované vedľajšie včelárske produkty“ sú: med, včelí vosk, materská kašička, propolis alebo peľ, ktoré nie sú určené na ľudskú spotrebu, ako sa vymedzuje v bode 10 prílohy I k nariadeniu Komisie (EÚ) č. 142/2011 (5), a ktoré neboli podrobené žiadnemu z postupov spracovania uvedených v riadku 10 štvrtom stĺpci tabuľky 2 oddielu 1 kapitoly II prílohy XIV k uvedenému nariadeniu;
                     
                  
                        d)
                     
                     
                        „včelárske zariadenia“ sú používané úle, časti úľov a náradie používané pri včelárskych činnostiach.
                     
                  
         
            Článok 2
            
               1.   Taliansko zabezpečí, aby sa v oblastiach uvedených v prílohe vykonali tieto núdzové opatrenia:
               
                           a)
                        
                        
                           zákaz odosielania do iných oblastí Únie, pokiaľ ide o tieto komodity:
                           
                                       i)
                                    
                                    
                                       včely medonosné;
                                    
                                 
                                       ii)
                                    
                                    
                                       čmeliaky;
                                    
                                 
                                       iii)
                                    
                                    
                                       nespracované vedľajšie včelárske produkty;
                                    
                                 
                                       iv)
                                    
                                    
                                       včelárske zariadenia;
                                    
                                 
                                       v)
                                    
                                    
                                       včelárske produkty vo včeľom pláste určené na ľudskú spotrebu;
                                    
                                 
                     
                           b)
                        
                        
                           vykonávanie dohľadu v úľoch a včelínoch a epidemiologických vyšetrovaní vrátane:
                           
                                       i)
                                    
                                    
                                       identifikácie a sledovania premiestňovania komodít uvedených v písmene a) do včelínov a zariadení na extrakciu medu, ako aj z nich, ktoré sa nachádzajú v oblasti s polomerom 20 km okolo úľa(-ov), kde bolo potvrdené zamorenie malým úľovým chrobákom;
                                    
                                 
                                       ii)
                                    
                                    
                                       oznámenia výsledkov takéhoto dohľadu a epidemiologických vyšetrovaní Komisii.
                                    
                                 
                     
            
               2.   Na základe výsledkov dohľadu a epidemiologických vyšetrovaní stanovených v odseku 1 písm. b) môže Taliansko vykonať dodatočné vhodné núdzové opatrenia podľa článku 257 nariadenia (EÚ) 2016/429.
            
         
         
            Článok 3
            Toto rozhodnutie sa uplatňuje od 21. apríla 2021 do 21. apríla 2024.
         
         
            Článok 4
            Adresáti
            Toto rozhodnutie je určené Talianskej republike.
         
         
            V Bruseli 12. apríla 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 84, 31.3.2016, s. 1.
         
            (2)  Delegované nariadenie Komisie (EÚ) 2018/1629 z 25. júla 2018, ktorým sa mení zoznam chorôb stanovený v prílohe II k nariadeniu Európskeho parlamentu a Rady (EÚ) 2016/429 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 272, 31.10.2018, s. 11).
         
            (3)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (4)  Vykonávacie rozhodnutie Komisie 2014/909/EÚ z 12. decembra 2014 o určitých ochranných opatreniach súvisiacich s potvrdeným výskytom malého úľového chrobáka v Taliansku (Ú. v. EÚ L 359, 16.12.2014, s. 161).
         
            (5)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
      
      
         
            PRÍLOHA
            
                        Členský štát
                     
                     
                        Oblasti, na ktoré sa vzťahujú núdzové opatrenia
                     
                  
                        Taliansko
                     
                     
                        región Kalábria: celý región